Tamaziɣt, d tutlayt yebnan ɣef uẓar, tesɛa azal meqqren, imi d netta i d-aferdis agejdan i ɣef yebna wawal, rnu ɣur-s ulac awal ur nesɛi aẓar. S umata amyag yefreq ɣef snat n teggayin, tamezwarut d taggayt n umawal, tis snat d taggayt n tjerrumt, ihi tutlayt n tmaziɣt awal-is yebna ɣef uẓar d usaleɣ. Ihi aḥric-a n tesleḍt d win yesɛan azal meqqren deg tezrawt-nteɣ acku deg-s ara d-ibin leqdic ara yeḍrun ɣef wammud, imi deg tazwara negmer-d agraw n yimyagen yeftin ɣer wummid (ilaw d yibaw) seg kraḍ yiwenisen (2003,2004,2014) n tmedyazt n Crif Ḥamani, syen ad ten-sismel ilemnd n talɣa ɣef sin iferdisen igejdanen (aẓar d usaleɣ).